**Eesti Rahva Muuseum**

**Küsimusleht nr 201**

**1949. aasta küüditamine, elu asumisel**

Lugupeetud vastaja! Küüditamisest ja elust asumisel on möödu­nud palju aega, mõndagi on ununenud. See on paljudele meist veel praegugi hell teema, ent vajab kirjapanemist. Kirjutage seda, mida mä­letate. muuseum on tänulik iga töö, ka väikese eest. Lisaks küsimuslehele vastatule on kõik muud sellekohased andmed teretulnud.

 Aines on mõeldud teaduslikuks uurimis­tööks ega kuulu sellisena avaldamisele. Soovi korral on anonüümsus tagatud.

1. Ees- ja perekonnanimi.
2. Sünnikoht ja -aeg.

3. Praegune elukoht.

4. Elukoht enne küüditamist. Kellega koos ela­site?

5. Mis tööd tegite enne küüditamist? Kui olite laps, siis mis tööd tegid vanemad?

6. Kas teadsite või oletasite, et olete küüdita­tavate nimekirjas? Kas küüditamise kartusel olite vahetevahel kodust ära? Kas enne küüdi­tamist oli midagi märgata selle ettevalmista­mise kohta? Kas teate inimesi, kellel õnnestus äraviimisest pääseda? Kuidas?

7. Milline võis olla Teie küüditamise põhjus? Kas lahkusite vahetult enne Eesti okupeerimist Nõukogude armee poolt 1944. aastal oma alali­sest elukohast? Kas Teie pere püüdis Eestist põgeneda? Kui kaugele Te jõudsite? Kas keegi Teie pereliikmetest oli enne arreteeritud? Kas Teie pere oli kuulutatud ,,kulaklikuks maja­pidamiseks”? Millal, kelle poolt?

8. Mis ajal (kuupäev, kellaaeg) tuldi Teid küü­ditama?

9. Kes olid küüditajad (sõdurid, ohvitserid, mii­lits, NKVD-lased jt)? Kes neist olid kohalikud? Kas nad olid vormi- või erariides? Kui teate nimesid ja ametikohti, kirjutage soovi korral.10. Kuidas sisenesid küüditajad? Kuivõrd selgi­tati oma tuleku põhjust?

11. Kui palju anti aega pakkimiseks? Mida lubati kaasa võtta?

12. Kuidas käitusid küüditajad Teie kodus? Mida nad tegid ja rääkisid?

13. Kuidas käitusite Teie ja Teiega koos elavad inimesed sel ajal, kui küüditajad Teie kodus olid?

14. Mida võtsite kaasa kodust lahkumisel? Mil­listel kaalutlustel? Kas peale tarbeesemete võt­site kaasa ka mälestusesemeid?

15. Kuidas lahkusite kodust? Kellega koos ja millise sõiduvahendiga Teid kodust ära viidi?

16. Kuhu Teid kodust viidi? Kui enne rongi peale viimist oli peatuskoht, siis märkige, kus see oli ja kes seal olid. Kirjeldage, mida seal tehti.

17. Kuidas viidi Teid küüditamise rongi juur­de? Missugune oli rong? Kes olid rongi juures?

18. Kuidas paigutati Teid vagunisse? Kes kor­raldas vagunisse paigutamist? Kuidas käitusid korraldajad?

19. Kes valvasid küüditamise rongi? Kuidas olid valvurid relvastatud? Kuidas käitusid val­vurid küüditatutega?

20. Missugune oli vaguni sisemus? Kus olid magamisnarid, mis määras magamiskoha vali­ku? Kui võimalik, siis joonistage vaguni sise­muse skeem. Kuidas suleti uksed? Mitu akent oli vagunil? Missugused need olid?

21. Kui palju oli vagunis küüditatuid? Kes need olid? Kui on meeles nimed, siis kirjutage. Kas nende seas oli teist korda (ka 1941. aastal) asu­misele saadetuid?

22. Kuidas liikus rong Eestis, kus olid peatu­sed? Mida peatustes tehti?

23. Millal ületasite Eesti piiri?

24. Kui kaua sõitsite rongiga? Kus olid Vene­maal peatused? Kas peatustes lubati küüdita­tuid mõnikord välja? Kas väljas saite teiste küüditatutega rääkida?

25. Kas rongis anti toitu? Mida? Kuidas saite joogivett? Kas ja kuidas jagati kodust kaasa võetud varustust teistega?

26. Mida tegid küüditatud rongis? Kirjeldage küüditatute omavahelist suhtlust, meeleolu, ar­vamusi, vestlusteemasid.

27. Mida on meelde jäänud aknast välja vaata­misel ja peatustes raudteeäärsest ümbrusest ja inimestest?

28. Kas rongis oli üleloendusi? Kuidas need toimusid? Kas esines põgenemiskatseid?

29. Kas rongis oli haigeid? Kuidas nende eest hoolt kanti?

30. Kas rongis suri keegi?

31. Kus ja millal oli rongi (vaguni) lõpp-peatus? Mida seal küüditatutega tehti?

32. Mil viisil liikusite rongi (vaguni) lõpp-peatusest edasi?

33. Mis oli küla (asula) nimi, kuhu Teie elama asusite? Kus oblastis, rajoonis, külanõukogus see asus?

34. Millistesse asulatesse sellal veel küüdita­tuid viidi?

35. Kas Teile öeldi, kui kaua peate olema asu­misel? Kas Teie (või Teie vanemad) pidite and­ma allkirja, et olete asumisel vabatahtlikult? Kus? Millal?

36. Missugune oli see küla, kuhu Teie elama asusite? Missugused olid selle tänavad, elu­majad ja kõrvalhooned? Kas külas oli kauplus, postkontor jm? Mis oli kohalikus olustikus eriti tähelepandav, võrreldes kodumaaga?

37. Kes olid kohalikud elanikud? Millega nad tegelesid? Kuidas kohalikud elanikud suhtusid küüditatutesse?

38. Kui palju asus Eestist küüditatuid sellesse külla elama? Kas seal oli teistest rahvustest ümberasustatuid? Kas hiljem tuli Teie asukohta vangistusest vabanenuid? Kes? Millal?

39. Kes ja kus oli komandant? Kuidas ta käitus küüditatutega?

40. Missugune oli ümbruskonna loodus?

41. Missugune oli elumaja, kuhu elama asusite? Millest olid ehitatud elumaja seinad, katus, ahi, põrand? Missugune oli elamusisustus – lauad, istmed, kapid, magamisasemed jm? Kus need asusid?

42. Kui suur oli eluruum? Kellega koos elasite, kuidas omavahel ruumi jagasite? Missugused olid elutingimused?

43. Missugused olid kodused tarbeesemed ja tööriistad? Missugused olid valgustusvahen­did?

44. Kas eluruumi eest tuli maksta tasu (kellele, mida ja kui palju)?

45. Kasutades küsimuslehte, kirjeldage aastate või aastarühmade kaupa elu asumisel, märkides ära elu- ja töökoha jt muutused. Kuidas oman­dasite vene keele?

46. Mis tööd tegite? Mida saite töötasuks? Mis tööd tegid Teiega koos elavad inimesed?

47. Kes olid ülemused? Kuidas nad käitusid küüditatutega?

48. Kuidas tegid kohalikud elanikud põllutööd, missugused olid nende töövahendid ja -võtted? Missuguseid koduloomi ja kuidas pidasid koha­likud elanikud? Missugused erinevused sealses töötegemises võrreldes Eestiga paistsid eriti silma?

49. Missugused olid kohalikud teed ja veo­vahendid (vankrid, reed jm)? Kes olid veo­loomadeks?

50. Kas Teil oli aiamaa? Mida sellel kasva­tasite? Missugune oli saak? Kas pidasite kodu­loomi?

51. Kas astusite kolhoosi liikmeks? Missugused olid erinevused kolhoosi liikmete ja nende va­hel, kes ei olnud liikmed?

52. Missugune oli Teie toit? Kust saite toidu­aineid? Mida kasutati joogiks?

53. Kuidas valmistasite toitu?

54. Kas vahetasite rõivaid ja teisi esemeid toidu vastu?

55. Kas esines nälga? Mis aastatel oli kõige suurem toidupuudus?

56. Missuguseid looduslikke taimi kasutasite toiduks?

57. Kas küüditatud käisid toitu kerjamas? Kui­das ja kus kerjati? Kas pidite ka ise toitu ker­jama?

58. Kas oli toiduvargusi kolhoosi või sovhoosi põldudelt, viljapeksul jm?

59. Kas oli vargustel vahelejäämisi? Kuidas sel juhul karistati? Kas Siberis esines arreteerimisi poliitilistel põhjustel?

60. Missugused olid Teie rõivad? Kust saite riiet ja rõivaid? Kes need õmbles?

61. Kas ja kus käisid küüditatute lapsed koolis? Missugused olid probleemid vene keeles õppi­misega?

62. Kas küüditatute lapsi oli lastekodus?

63. Kus oli Teie elukohast lähim ambulatoo­rium? Kus oli lähim haigla? Kas olite asumisel haige? Kuidas end ravisite? Kas tarvitasite kohalike ravitsejate abi ja nõuandeid? Kirjel­dage neid. Kas olite haiglas?

64. Kas pidite võtma riigilaenu obligatsioone? Millal? Kui suure raha eest?

65. Mida tegite tööst vabal ajal?

66. Mis raamatuid, ajalehti, ajakirju lugesid küüditatud? Kuidas neid saadi? Kas küüditatu­tel oli Eestist kaasa võetud raamatuid? Mis raa­matud need olid? Kas raamatuid laenutati üks­teisele?

67. Missuguseid tähtpäevi tähistasite? Mida te­gite jõulude ajal? Milliseid tähtpäevi tähistasite koos kohalike elanikega?

68. Missugused tavad äratasid kohalikes või Teis võõristust?

69. Missugused olid küüditatute ja kohalike elanike harrastused ning meelelahutused?

70. Kuidas tähistasite sünnipäevi?

71. Mis laule laulsid küüditatud? Kui on meeles küüditatute poolt kohapeal loodud laulude sõ­nad, kirjutage. Kas ja kuidas need levisid? Kas laulsite venekeelseid laule? Missuguseid? Mil­lal? Kas teate, kellel oli käsitsi kirjutatud lau­lik? Kus see praegu on? Kas oli omavalmis­tatud laululehti matusteks, jõuludeks vms?

72. Kellega küüditatud abiellusid? Kuidas abi­elu vormistati? Kuidas peeti pulmi?

73. Kas küüditatutel sündis lapsi?

74. Rasketes tingimustes surid paljud küüdita­tud. Millal suri küüditatuid kõige rohkem? Kui teate nimepidi, kes, kus ja millal suri, kirjutage. Kirjeldage ka matuseid (kes mattis, missugu­seid kombeid täideti), matmispaiku ja kalmu hooldamist.

75. Millal algas kirjavahetus Eestiga? Kas Ees­tist saadeti Teile raha ja pakke? Milliseid võt­teid kasutati keelatud sõnumite, esemete jms saatmiseks?

76. Kuidas ja millal saite Teie loa Eestisse asuda? Kas loa taotlemiseks kirjutasite kirju ametiasutustesse? Kuhu? Kas pärast loa saa­mist tehti takistusi Eestisse asumiseks?

77. Kuidas lahkusite asumiselt? Mida tegite seal soetatud varaga?

78. Kuidas sõitsite, millal jõudsite Eestisse ta­gasi?

79. Kas oli neid küüditatuid, kes otsustasid asu­mispaika jääda? Mis kaalutlusel?

80. Mis oli saanud Teie kodust, kus elasite enne küüditamist? Kes elas Teie majas (korteris)? Kas taotlesite maja (korterit) tagasi? Kas saite?

82. Missuguseid takistusi tehti Teile küüdita­mise pärast elu- ning töökoha ja hariduse saa­misel? Kas tehti veel muid takistusi?

83. Kuidas suhtusid sugulased ja tuttavad Teis­se pärast Eestisse tagasitulekut?

84. Missugune on Teie hinnang küüditamisele ja elule asumisel?

85. Mis aitas Teid küüditamisel ja asumisel ras­kustest üle saada? Mis aitas ellu jääda?

86. Kui olete oma asumiskohta uuesti külas­tanud, siis miks (lähedased inimesed, nende kalmud vm)? Kui teate juhtumeid kadunu põr­mu toomisest kodumaa mulda, palume kirjel­dada ka seda.

87. Kas teate, kes kirjutas küüditamisel ja asu­misel päevikut? Kus see päevik on? Kas Teil on fotosid elust asumisel? Kas saate neid anda muuseumisse koopiate tegemiseks? Kas Teil on alles asumisel kirjutatud ja seal saadud kirju? Kas lubate neist teha muuseumile koopiaid? Kogume ka küüditamisel kaasa võetud ja tagasi toodud ning asumisel valmistatud esemeid. Muuseum kavatseb teha küüditamisest ja elust asumisel näituse.

Veebruar 1998

Edgar Saar

Mall Hiiemäe

Eda Kalmre

Aigi Rahi